《淮阳道中》
清代·劳之辨

东南财赋区，江淮实渊薮。挽粟输神京，贡琛会九有。

河伯效厥灵，恪如奉官守。如何神尧世，降割灾畎亩。

我来经兹土，不忍重回首。四望尽洪流，莫分培与塿。

鹳鹤失低巢，鼋鼍窟高阜。狼籍纷鱼虾，颠连殃鸡狗。

萧萧芦荻花，其下惟井臼。茅屋或露尖，稻陇多悬罶。

舟行改故道，蒲帆任风走。行旅但张目，长年亦袖手。

嗟此一方民，几得耕千耦。筑塞兴大役，愁夫复愁柳。

蠲赈荷皇恩，严纶戒箕斗。勖哉奉行者，人事思引咎。

作者简介：劳之辨（1639-1714）字书升，晚号介岩，浙江石门人，康熙三年（1664）进士，官至左副都御史。诗摹香山，著有《春秋诗话》《读杜识馀》《阮亭诗抄》等。